বিহুটিত মোৰ মৰমৰ ভাষা (প্রিন্স গোস্বামী) - সাহিত্য ডট অৰ্গ\nবিহুটিত মোৰ মৰমৰ ভাষা (প্রিন্স গোস্বামী)\nজুবিন গাৰ্গ নৱপ্ৰজন্মৰ হাৰ্টথ্ৰ'ৱ। তেওঁ কেৱল নৱপ্ৰজন্মৰ নহয় অসমৰ সকলো শ্ৰেণীৰ লোকৰ হিয়াৰ আমঠু। কাৰণ ৰাতিপুৱাৰ পৰা ৰাতিলৈকে শুনিব পৰা সকলো ধৰণৰ গানতেই তেওঁৰ বিচক্ষণতা অপাৰ। সন্মান কৰোঁ। সন্মান সকলো শিল্পীকে সমানেই কৰোঁ। শিল্পীয়ে সৃষ্টি কৰে সৌন্দৰ্য্যৰ। ভগৱানে তেওঁক বহু গুণৰ অধিকাৰী বনাইছে। তেখেতৰ দৰদী সুৰত অসমীয়া গীত এশাৰী শুনাৰ লগে লগে গাৰ নোম শিয়ঁৰি উঠে; বুকুৰ ভিতৰেদি বৈ যায় এক অজান অনুভূতি।শান্তি কেৱল শান্তি। বৰ্তমান গোলকীকৰণৰ যুগত সমগ্ৰ বিশ্বতে তেওঁৰ জনপ্ৰিয়তা বাঢ়িছে। বিশেষকৈ অসমীয়া সকলৰ মাজত। তেওঁৰ লগে লগে আৰু ১০জন শিল্পী অসমত ওলাওক। সকলোকে আমি আদৰিম, হিয়াৰ আমঠু কৰি ৰাখিম। জগতত জিলিকাই তোলক অসম আৰু অসমীয়াক। শ্ৰদ্ধাৰ শিল্পী জুবিন গাৰ্গ দেৱৰ ২০ হাজাৰমান অসমীয়া তথা বিভিন্ন ভাষাৰ গীত আছে। দিনে দিনে ভালৰ ওপৰত ভাল গান ওলাই আছে। আন্তঃৰাষ্ট্ৰীয় পৰ্যায়ৰ বাদ্যযন্ত্ৰও অসমীয়া গানত ব্যৱহাৰ কৰিছে। কোনো কম নাই অসমীয়া গানত। পুৰণাৰ পৰা নতুনলৈকে বচা বচা অসমীয়া গান সমূহ গাবলৈ এৰাতিৰ মঞ্চখন, পৰিবেশন কৰিবৰ বাবে একোৱেই নহয়। পুৰণাৰ পৰা নতুনলৈ বিভিন্ন গায়কৰ সুন্দৰ গানসমূহ এনে এজন মহান খ্যাতনামা শিল্পীৰ পৰা শুনিবলৈ পাম, ইয়াতকৈ আৰু সৌভাগ্য বিহুৰ বতৰত কি হ'ব পাৰে? সেয়ে গায়ক-গায়িকাসকলক চিঞৰি চিঞৰি ক'বলৈ মন গৈছে "অসমীয়া গানসমূহ গাই গাই মঞ্চ তাল-ফাল লগাই দিয়ক না; চৌদিশে ৰজনজনাই যাওক অসমীয়াৰ বিহু; অসমীয়া গায়কৰ সৰলতা।যাতে অহা বিহুলৈকে আপোনাসৱে গোৱা গান কাণত বাজি থাকে।"\nহিন্দী গান ভাল পাওঁ আৰু বিশ্বত হিন্দীগীতৰ জনপ্ৰিয়তা অলেখ। ঠাই বিশেষে অসম আৰু অসমৰ বাহিৰতো হিন্দী ভাষাৰ প্ৰয়োজন অত্যাধিক, ৰাষ্ট্ৰভাষা স্বীকৃতিপ্ৰাপ্ত নহ'লেও।হিন্দীভাষাৰ গীত গোৱাৰ বাবে বহুতো উৎসৱ আৰু মঞ্চ আছে ভাৰতৰ বিভিন্ন প্ৰান্তত। কিন্তু এটা জাতীয় উৎসৱত আঞ্চলিক ভাষা ব্যৱহাৰ কৰাৰ স্বকীয়তাই অতুলনীয়। প্ৰায়ে দেখা যায় আমি আনৰটোক ভাল দেখোঁ আৰু মৰম কৰোঁ, যাৰ বাবে নিজৰটোলৈপাহৰি যাওঁ; পিছতহে দুঃখ কৰোঁ। আমি কিয় হিন্দী ভাষাৰ পিছত লাগি আছোঁ? আমাৰ লগতে থকা ভাই-ভনীসকলক আমি আৰু অলপ আপোন কৰি ল'ব পাৰোঁ। বড়ো-কাৰ্বি-মিচিং-ডিমাচা-দেউৰী-চাহ-বাগানীয়া... আদি ইমান সুন্দৰ ভাষাৰ লোকসকল আমাৰ মাজত আছে। নতুন শব্দ-নতুন সুৰ পাম।\nসৰু কাহিনী এটা কওঁ। চাকৰি সূত্ৰে মই ডোহাত থাকোঁ। মোৰ থকা ঠাইৰ পৰা ৫০কিমি মান দূৰত QNCC(Qatar National Convention Centre, যিটো সমগ্ৰ এছিয়াতে বিখ্যাত) প্ৰেক্ষাগৃহত যোৱা ২০১৩ চনৰ অক্টোবৰত আহিছিল শ্ৰদ্ধাৰ য়েছুদাস(Kattassery Joseph Yesudas)। টিকটৰ মূল্য নূন্যতম ১০০ কাটাৰী ৰিয়াল (১৭০০টকা)। বলীউদৰ কেইবাটাও জনপ্ৰিয় গীতত তেখেতে কণ্ঠনিগৰাইছিল। তেখেতে নেপথ্যকণ্ঠশিল্পী হিচাপে ৭ বাৰ ৰাষ্ট্ৰীয় আৰু ৪৩ বাৰ ৰাজ্যিক সন্মান পোৱাৰ উপৰিও "পদ্মশ্ৰী" আৰু "পদ্মভূষণ" সন্মান পাইছে ভাৰত চৰকাৰৰ পৰা। ৫০,০০০ৰ ওপৰত গীতত কণ্ঠদান কৰিছে। তাত বিভিন্ন দেশৰ, বিভিন্ন ভাষিক ৰাইজ উপস্থিত আছিল। মোৰ আৰু দুজন অসমীয়া বন্ধু গৈছিল তালৈ; কিন্তু দুৰ্ভাগ্যবশতঃ অনুষ্ঠান উপভোগ কৰোঁতে লগ নাপালোঁ, ওলাই আহিহে লগ পালোঁ। তাত থকা ৪ ঘন্টা সময় কেনেদৰে পাৰ হৈ গল গমেই নাপালোঁ। আমি পিছত আলোচনাকৰিলোঁ, কিমান ভাল লাগিল তেওঁৰ অনুষ্ঠান। তেওঁ মাত্ৰ এটা হিন্দী আৰু এটা আৰবী গান গালে। বাকী সকলো গানেই দক্ষিণ ভাৰতীয়। এটা শব্দও বুজি নাপালোঁ। কিন্তু তেওঁ সংগীতৰ মাজে মাজে কাহিনীটোও কৈ গৈ আছিল। তেওঁৰ গায়ন শৈলী, প্ৰকাশ ভঙ্গী, বাদ্যযন্ত্ৰৰ ব্যৱহাৰ,.. এইবোৰতেই আপ্লুত হৈছিলোঁ। তেওঁ ব্যৱহাৰ কৰা থলুৱা বাদ্যযন্ত্ৰই অনুষ্ঠানক এক অনন্য মাত্ৰা দিছিল। বিভিন্ন বাদ্য যন্ত্ৰীসকলৰ লগত ধীৰে-সুস্থিৰে চিনাকি কৰি দিছিল। বলিউদী সংগীতৰ সলনি এনেধৰণৰ অগতানুগতিক সংগীত শুনাৰ বাবে গায়কজনক অশেষ ধন্যবাদ দিছিলোঁ। আচলতে মই তাত আশা কৰি যোৱা নাই এটা হিন্দী গান পালেহে ভাল পাম বুলি। গায়কজনে বহন কৰা জাতিৰ স্বকীয়তা ৰক্ষা কৰা দেখি নথৈ আনন্দিত হৈছিলোঁ।\nঅসমী আইক লৈ আমি সদায় গৌৰৱ কৰিব লাগিব। তাৰ বাবে আন কোনোৱে আমাক অহংকাৰী, গোড়া-অসমীয়া নাইবা অত্যাধিক জাত্যভিমানী নোবোলক কিয়? কিন্তু ইয়াৰ মানে এইটো নহয় যে আমি ভাৰতীয় হিচাপে গৌৰৱ নকৰোঁ। আমি কোনো হিন্দী বা ইংলিছ গানৰ বিৰোধী নহওঁ; কিয়নো দৈনন্দিন বিভিন্ন ভাষাৰ গান শুনোঁ, অসমীয়াৰ বাহিৰে বেলেগ ভাষাত ভাৱ বিনিময় কৰোঁ। কিন্তু বিহুটি আমাৰ মৰম-চেনেহ-একতাৰ প্ৰতীক য'ত জ্যেষ্ঠ-কণিষ্ঠ সকলোকে সন্মান-আদৰ কৰোঁ। নিজস্ব বুলি ক'বলৈ বাপতি সাহোন বিহুটিয়েইআছেগৈ; তাক সজাবলৈ অসমীয়া গীত মাতৰ নিশ্চিতভাৱে অভাৱ হোৱা নাই। জুবিন গাৰ্গৰ দৰে এজন মহান অন্তৰৰ বিশেষজ্ঞ শিল্পীয়ে আশা কৰিছোঁ এই বহাগত সকলো অসমীয়া লোকক যেন তেওঁৰ যুগান্তকাৰী সংগীতেৰে মোহিত কৰক; লগতে আদৰ্শৱান হৈ পৰক সাংস্কৃতিক পৰিধিৰ মাজত থকা কলা কুশলীৰ মাজত আৰু তেখেতৰ গীতত যেন অসমৰ মান, স্বকীয় বৈশিষ্ট্য, জাত্যাভিমান প্ৰস্ফুটিত হওঁক। অনাগত দিনবোৰত সকলোৰে মংগল হওঁক -তাৰেই কামনাৰে।\n← "তোমালোকৰ ঘৰলৈ বিহু খাবলৈ গৈছিলোঁ" (ঈশানজ্যোতি বৰা)\nল'ৰালিৰ সোঁৱৰণিঃ জুবিন গাৰ্গৰ কথাৰে (ফাৰুক আজিজ) →\nসপোনৰ_বিষয়ে_কিছু_কথা - হিতেশ্বৰ শৰ্মা\nৰাতি দিন জীৱন ৰঙীন ( অজয়লাল দত্ত )\n(-দিগন্ত কুমাৰ ভট্টাচাৰ্য্য)
